Ingcitshi Zezempilakahle: Liyeza Igagasi Lesithathu, leCoronavirus Eliyingozi Ukwedlula Elakuqala.
Lanxa kusesatshelwa ukuba eZimbabwe kulakho ukuqhamuka ihlandla lesithathu lokumemetheka kweCovid 19, abantu lokhu bemadolonzima ukuthi bahlatshwe ijekiseni yokuzivikela eyeVaccine.
HARARE — Ingcwethi kwezempilakahle zikhuthaza uzulu ukuba emukele uhlelo lokuhlatshwa ijekiseni yokuzivikela kumkhuhlane weCOVID - 19 kanye lokulandela iziqondiso ezabekwa ngabenhlanganiso yezempilakahle emhlabeni jikelele, eye World Health Organisation lohulumende. Lesi sixwayiso siza ngesikhathi kusobala elizweni ukuba abantu abanengi kabala themba lejekiseni leCOVID-19 Vaccine, ngoba beqhubeka bebalutshwana abalihlatshwayo. Lezi ngcwethi zithi kulokwesabela ukuba lingabe lisiza elinye igagasi lesithathu lolaka lomkhuhlane lo, elingaba yingozi ephindiweyo. UProfessor Elopy Nimele Sibanda osewahlatshwayo ijekiseni leSinopharm Vaccine, uthi kunengi okukhulunywa ngabantu ngale ijekiseni osokusenza inengi lithandabuze. “I Wave inye layinye, itshiya umkhukhuzela wayo phansi njalo iWave ingaba nkulu eyesibili, umkhukhuzela lowana lawo uba mkhulu njalo siyesaba ukuthi iThird Wave le ezabuya, asifaniseli, ezabuya, iyabe iworse kulalokho esiphuma kikho ngoDecember. Njalo ithuba esilalo loneli ukuthi khathesi kulethuba lokuthi umuntu angacatshwa iVaccine, asilisebenzise kuhle ukwenzela ukuthi singabi lohlupho lokuthi siyabuye sigijime futhi sidinga amaoxygene, sigcwalisa izibhedlela, silahlekelwa yizihlobo.” Uxwayisa uzulu uSibanda ukuba engathikazi ukuyalihlatshwa lelijekiseni lapho ixetsha selifikile. “Okwakuqala kuthiwa yi Risk Perception, ukuthi umuntu uyakwazi yini ukuthi yena uvele evikelwe yini, uledlozi yini elimvikelayo kuCOVID?. Nxa ulalo, hayi yekela, nxa ungeladlozi elikuvikela kuCOVID, hlatshwa. Ngoba khathesi nje simelele ukuthi ithird Wave isizaqalisa nje, iyakhwela futhi, amanumber ayakhwela, abantu bazaqalisa futhi ukugula. Nxa sekugulwa abantu kulapho abagijimela khona ukuyahlatshwa endaweni yokuthi bahle bahlatshwe isikhathi sakhona singakafiki, benqabele umkhuhlane lo kulokuthi beyedinga ukuthi belatshwe.” Kwasekelwa njalo ngenye ingcwethi, uDokotela Henry Madzorera owake waba ngumphathintambo wezempilakahle kuhulumende womanyano. “Ingozi ezakuba khona nxa abantu bengasahlatshwana lelijekiseni, yikuba uzulu uzokwala engengavikelekanga. Kungangcono ngihlatshwe mina, kulokuhlala nje ngingavikelekanga. ” Kodwa esinye isakhamuzi seHarare, umnumzana Tinaye Chuma uthi yena uzahlatshwa kuphela nxa abe World Health Organisation - WHO sebethe iyasebenza limithi. “Angilayo inkinga mina, yokuthi ngihlatshwe leyo mithi nxa kungevunyelwe ngokusemthethweni ngabe WHO. Lizananzelela ukuba ingcitshi umhlaba wonke zibhekane lobunzima ngenxa yalolubhubhane lweCOVID - 19. Nxa uzakuba khona umuthi olungileyo, kuleyo elungiswayo khathesi, angilankinga layo mina.” Ingcwethi esebenza labenhlanganiso ye WHO eZimbabwe ngokuphathelane lenhlelo zeCOVID-19, uDr Lincoln Charimari uthi akumangalisi ukubona umuthi usetshenziswa lalapho ungakadluli kuhlandla lokuhlolwa njengalokho okwenzakale koweCOVID-19. Utshele intathelizindaba kunsukwana ezisanda kwedlula emhlanganweni owenzelwe eGweru, uDr Charimari, ukuba lanxa bekumele iqale ihlolwe limithi ngelihlo lokhozi, ngabequla lengcwethi le WHO le Stratergic Advisory Group of Experts - SAGE anduba ivunyelwe ukusetshenziswa, oweCOVID-19 ulungiswe ngesiphangiphangi wavunyelwa ukusetshenziswa ngohulumende balawo mazwe phansi kweziqondiso ze Emergency Use Approved lapho ulungiswe khona emveni kokunanzelela indlela obubulala ngayo abantu umhlaba wonke jikelele. “Abe WHO sebelazo ingcwadi zomuthi weSinopharm eziphakathi kokuhlolwa yileliqula leStratergic Advisory Group of Experts ukuze uvunyelwe. OweSinopharm owalungiswa ngabe Beijin Institute of Biological Products - BIBP ukhangelelwe ukuba, kusiyaphela inyanga yonale kaMbimbitho kumbe ekuqaleni kwekaMabasa, abeStratergic Advisory Group of Experts bazakube sebeqedile ukuwuhlola baphe imibono yabo kanye lalo owe Sinovac lawo olungiswa kweleChina.” Ekutshoneni kwelanga langeSonto abezempilakahle baveze ukuba besebesedlula inkulungwane ezingamatshumi amane - 42 729 asebethe bayahlatshwa lelijekiseni le Sinopharm ukuzivikela kubhubhane lweCOVID-19 selokhu loluhlelo lusungulweyo ngenyanga edluleyo.